Margaret Abbott

Margaret Ives Abbott (15. juuni 1878 – 10. juuni 1955) oli Ameerika harrastusgolfimängija. Ta oli esimene ameeriklanna, kes võitis olümpiavõistluse – naiste golfiturniiri 1900. aasta suveolümpiamängudel.

Abbott sündis 1878. aastal endises Briti India pealinnas Kalkutas (praegune Kolkata). 1884. aastal kolis ta koos perega Chicagosse. Ta liitus Chicago golfiklubiga Wheatonis Illinoisis, kus teda juhendasid Charles B. Macdonald ja H. J. Whigham. 1899. aastal sõitis ta koos emaga Pariisi, et õppida kunsti. 1900. aastal registreerus ta emaga naiste golfiturniirile, teadmata, et tegemist on teist korda toimuvate kaasaegsete olümpiamängudega. Abbott võitis turniiri 47 löögiga; tema ema jagas teise võistlejaga seitsmendat kohta. Abbott sai auhinnaks portselankausi.

1902. aasta detsembris abiellus Abbott kirjanik Finley Peter Dunne'iga. Nad kolisid hiljem New Yorki ja said neli last. Abbott elas 76-aastaseks ja suri 1955. aastal. Ta ei saanud kunagi teada, et oli võitnud olümpiavõistluse. Abbott muutus kuulsaks alles siis, kui Florida ülikooli professor Paula Welch tema elukäiku uuris.

 Elukäik 
pisi|Margaret Abbott mängimas 1900. aastal olümpiamängude golfivõistlusel

 Nooruspõlv 
Margaret Ives Abbott sündis 1878. aastal Kalkutas (praegune Kolkata) Charles ja Mary Ives Abbotti perre. Charles oli jõukas Ameerika kaupmees, kes suri 1879. aastal. Pärast isa surma kolis Abbott koos ema ja õdedega Bostonisse. Abbotti teismeeas sai tema emast päevalehe Chicago Herald toimetaja, mistõttu kolis perekond 1884. aastal Chicagosse.

19. sajandi lõpus keelati naistel mitmel spordialal võistlemine. Golfiklubid lubasid naistel mängida ainult siis, kui neil oli meessoost saatja. Abbott hakkas koos emaga golfi mängima Chicago eeslinnas asuvas golfiklubis. Abbott võitis mitu kohalikku turniiri ja 1899. aastaks oli ta handicap kaks. Teda nimetati "kirglikuks võistlejaks" ja tal oli teadaolevalt "stiilne löök". Samal aastal reisis ta koos emaga Pariisi. Tema ema kirjutas reisijuhi "Naise Pariis: käsiraamat Prantsusmaa pealinna argieluks" ("A Woman's Paris: A Handbook of Every-day Living in the French Capital"). Abbott õppis samal ajal kunsti koos Auguste Rodini ja Edgar Degasega. 
pisi|Artikkel Margaret Abbotti võidust 1900. aasta Chicago Tribune'is

 Pariisi olümpiamängud 
Olümpiamängude asutaja Pierre de Coubertin kavandas mängud esmalt ainult meestele. 1900. aasta suveolümpiamängudel, mis toimusid Pariisis maist oktoobrini ning mis olid teised kaasaegsed olümpiamängud, lubati siiski naistel võistelda viiel spordialal: golfis, tennises, purjetamises, sõudmises ja ratsaspordis. 997 sportlasest 22 olid naised. Võistlustel puudus korralik varustus, ei toimunud ava- ega lõputseremooniat ning need hõlmasid ka selliseid spordialasid nagu köievedu, tuulelohede lennutamine, kuumaõhupalliga sõitmine ja tuvide võidusõit. Kavas oli kaks golfiturniiri: üks meestele ja teine naistele.

Olümpiamängud langesid kokku 1900. aasta Pariisi maailmanäitusega, mis paljude hinnangul varjutas võistlused. Väljaanne Golf Illustrated nimetas sündmust võistluseks "mis toimub seoses Pariisi näitusega". Golfiturniiri nimetati "näidisvõistluseks" või "Pariisi maailmanäituse võistluseks", selle asemel et seda nimetada olümpiavõistluseks. Olümpiaajaloolane Bill Mallon on hiljem toonud välja: "Paljusid 1900. aasta võistlusi peeti näidisvõistlusteks. Väga raske on öelda, mis oli olümpiaala ja mis mitte." Malloni sõnul ei teadnud paljud sportlased, et nad olümpial osalevad.

Abbott sai golfiturniirist teada tänu ajalehekuulutusele. Ta tegi õppetöös pausi ja otsustas üritusele registreeruda. Ta võitis võistluse 47 löögiga. Kõik kümme võistlejat mängisid pikkade seelikute ja mütsidega. Abbotti poja Philip Dunne'i sõnul ütles tema ema hiljem perele, et ta võitis turniiri, "sest kõik prantsuse tüdrukud said ilmselt valesti aru sellel päeval kavandatud mängu olemusest ja tulid mängima kõrgete kontsadega ja kitsa seelikuga".

Mõnd Pariisi olümpiamängude võitjat autasustati prantsuse skulptori Frédéric Vernoni kujundatud ristkülikukujulise kuld-, hõbe- ja pronksmedaliga. Paljudel muudel võistlustel, sealhulgas golfis, medaleid ei antud. Auhindadeks olid hoopis karikad, kausid ja muud sarnased auhinnad. Abbott pälvis võidu eest vana Meisseni portselanist kausi nikerdatud kullast alusel. Abbotti võidust kirjutati väljaandes Chicago Tribune.

Abbott jäi Pariisi ja võitis enne USA-sse naasmist ka 1901. aastal Prantsusmaal toimunud golfimeistrivõistlused. 

Ta abiellus 9. detsembril 1902. aastal kirjanik Finley Peter Dunne'iga. Chicago Tribune'i andmetel said nad vaatamata tagasihoidlikule abielutseremooniale "telegramme kümnetelt[...] kirjanduslikelt talentidelt", sealhulgas Arthur Conan Doyle'ilt. Paar asus hiljem elama New Yorki. Neil oli neli last, sealhulgas Philip Dunne, kellest sai stsenarist, filmirežissöör ja produtsent. 

Abbott ei osalenud lapsepõlves saadud põlvevigastuse tõttu enam paljudel turniiridel. 1912. aasta klubihoone tulekahjus hävisid andmed Abbotti osalusest Chicago golfiklubis. 

Abbott suri 76-aastaselt 10. juunil 1955. aastal Connecticuti osariigis Greenwichis – viis päeva enne seda, kui ta oleks saanud 77-aastaseks.

 Pärand 
pisi|Margaret Abbott 1902. aastal
Abbott ei saanud kunagi teada, et ta oli osalenud olümpiamängudel ja et temast oli saanud esimene ameeriklannast olümpiavõitja golfis. Ta sai tuntuks alles siis, kui Florida ülikooli professor ja olümpiamängude direktorite nõukogu liige Paula Welch uuris tema elulugu 1970. aastatel ning avastas, et Abbotti mainiti 1973. aastal olümpiavõitjana. Welch uuris kümme aastat ajaleheartikleid, mis mainisid Abbotti saavutusi erinevatel golfivõistlustel. 1980. aastate keskpaigas võttis ta ühendust Abbotti poja Philipiga ja teavitas teda oma ema olümpiavõidust. Analüüsides Abbotti tagasihoidliku tuntuse põhjuseid, ütles Welch: "Meil ei olnud sellist ajakirjanduslikku kajastust, mis meil täna on [...] Ta tuli tagasi [koju]. Ta abiellus. Ta kasvatas üles oma pere. Ta mängis golfi, kuid turniiridel ta enam ei osalenud."

Dunne kirjutas 1984. aastal väljaandele Golf Digest: "Ei juhtu just iga päev, et saate oma ema olümpiavõidust 80 aastat hiljem teada. Tšempion ise rääkis meile vaid seda, et võitis Pariisi golfimeistrivõistlused." 

Pärast 1904. aastat võeti golf olümpiamängude kavast maha. Alles 2016. aasta suveolümpiamängudel võisteldi taas golfis.

 Vaata ka 
 Frank Hayes
 naiste õigused

 Viited 

Kategooria:Ameerika Ühendriikide sportlased
Kategooria:Golfimängijad
Kategooria:Sündinud 1878
Kategooria:Surnud 1955
Kategooria:CS1: Juliuse/Gregoriuse kalendri määramatus